Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 187/15/3301	Bánovce nad Bebravou, 14.8.2015
EEČ : 2-23-39-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1, ods. 3 Zákona o rodine vyplýva povinnosť prispievať na výživu maloletého dieťaťa najmenej v rozsahu 30 % zo sumy životného minima na nezaopatrené neplnoleté dieťa podľa osobitného zákona a následne rozsudkom Okresného súdu Bánovce nad Bebravou XXXXX zo dňa XXXXX a nadobudnutím právoplatnosti dňa 19.6.2015 bol s účinnosťou od 1.2.2015 zaviazaný prispievať na výživu svojej maloletej dcéry XXXXX, nar. XXXXX sumou vo výške 30 Eur mesačne vždy do 28. dňa každého mesiaca vopred k rukám oprávnenej, jej matky XXXXX, trvale bytom XXXXX ktorej bola zverená do osobnej starostlivosti, si svoju zákonnú vyživovaciu povinnosť vyživovať iného v období od mesiaca február 2015 do 28.7.2015 úmyselne neplnil pravidelne, napriek tomu, že bol evidovaný ako uchádzač o zamestnanie v príslušnej evidencii Úradu práce sociálnych vecí a rodiny XXXXX a mal dostatočný príjem v podobe nemocenského a dávok v nezamestnanosti na výživu dieťaťa riadne neprispieval, čím sa jej plneniu vedome vyhýbal, a v sledovanom období mu tak vznikol celkový dlh na nezaplatenom výživnom vo výške 112  Eur

lebo zanikla trestnosť činu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod XXXXX zo dňa 20.5.2015 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na skutkovom základe uvedenom v predmetnom uznesení.

Uznesením povereného príslušníka Obvodného oddelenia PZ Bánovce nad Bebravou pod XXXXX zo dňa 18.6.2015 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.   

V priebehu skráteného vyšetrovania bolo zistené, že obvinený XXXXX dlžné výživné za obdobie od mesiaca február do 28.7.2015 vrátane v celom rozsahu uhradil do rúk matky dieťaťa, ktorá skutočnosť vyplynula zo svedeckej výpovede oprávnenej príjemkyne výživného XXXXX. Z vykonaných dôkazov bolo zároveň zistené, že v priebehu neplatenia výživného obvineným jeho nezaopatrené maloleté dieťa XXXXX netrpela núdzou a obdobie neplatenia výživného na nej nezanechali trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX si svoju vyživovaciu povinnosť, ktorú má voči svojmu maloletému dieťaťu XXXXX, za obdobie, za ktoré je trestne stíhaný v celom rozsahu splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona zanikla. 

Prihliadnuc k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Pavel Štefan
prokurátor